10
1 భైయ్యె భ్యేనె, ఇస్రాయేలుల్‍నా బఛ్చడన పొందునుకరి మారు దిల్‍మా ఆహ్ః ఇవ్నేను విషయమం మే దేవ్నా కార్యు ప్రార్థనకారుకురుస్‍. 2 దేవ్ను విషయమ్‍ ఇవ్నే ఘను ఆఖ్‍ఃతి ఛాతె ఇవ్నే గురించి సాక్చం దెమ్కొరాస్‍; హుయుతొబి ఇవ్నే ఆఖ్‍ః జ్ఞానుసారంతిహుయుతె కాహె. 3 కింకతొ ఇవ్నే దేవ్‍కనా నీతిమలంకొయిన్‍తిమ్‍ ఇవ్ను స్వనీతి స్థాపించనా ద్యేతా దేవ్ను నీతినా లోబడ్యుకొయిని. 4 కిమ్‍కాతో విష్వాస్‍కరాతె హార్యేక్‍జణ నీతి కలుగుతిమ్‍ యేసుక్రీస్తు మాస్‍ ధర్మషాస్ర్తంనా పూర్తిహుయిన్‍ ఛా.
హాఃరనటేకె బచ్చణ్‍
5 ధర్మషాస్ర్తం మూలంతి నీతిన నెరవేరేచొవాలొ ఇనా బారేమస్‍ జీవ్‍నుకరి మోషే లిఖుకురాస్‍. 6 హుయుతొ విష్వాస్‍మాలంహుయుతె నీతి అమ్‍ బొలుకురాతే కొన్‍ స్వర్గమ్‍మా చాడిన్‍ జాసే. 7 కొయిన్‍తొ కొన్బి నరకమ్‍మా* ఉతిరిజాసేనా? కతొ క్రీస్తునా మరిగొతె కంతు ఉప్పర్‍ లేవాను కరి తూ తారు దిల్‍మ నొకొరాయిజ్ వో. 8 యోసాత్‍కరి బొలుకురాస్‍ దేవ్ను వాత్‍ తారకనా, తారు బాకుమాతు తారు దిల్‍మా ఛా; యో హామే ప్రచార్‍ను విష్వాస్‍నా సంబంధహుయుతె వాత్‍బి యోస్. 9 యోసాత్‍కతొ యేసు ప్రభువుకరి తారు బాకుతి ఒప్పిలీన్‍, దేవ్ను మరిగొతె కంతు ఇనాబి ఉట్యోకరి తారు దిల్‍మా విష్వాస్‍ను బారేమ, తూ బఛ్చాయిజాసు. 10 కింకతొ నీతి కలుగుతిమ్‍ అద్మిమి దిల్‍మా విష్వాస్‍కరిన్‍, బఛ్చడనహుసేతిమ్‍ బాకుతి ఒపిలిసే. 11 సాత్‍కాతొ, ఇనాకనా విష్వాస్‍ర్హాఖీన్‍ యోకొన్‍కరి సారమ్‍ఖాయిస్‍కొయిని లేఖనం బొలుకురాస్‍. 12 యూదుల్‍కరి గ్రీసు దేఖ్కరి ఫారాక్‍ కొయిని; ఏక్‍ దేవాస్‍ ఖారనా ప్రభువుహుయిన్‍ ర్హాహిన్‍, ఇన ప్రార్థనకారుతె ఖారనాబారేమ కృప ద్యెఖాడానటేకె ఘాను ఆషీర్వాద్‍ ఛా.
13 సానాకాతొ ప్రభువు నామ్ను బట్టి ప్రార్థనకరస్‍తె యోకొన్‍బి బఛ్చాయిజాసు కరి లిఖ్యాయ్‍రుస్‍.
14 ఇవ్నే విష్వాస్‍ కరకోయితె వాలన కిమ్‍ ప్రార్థన కర్సు? నాహఃమ్జవాలన కిమ్‍ విష్వాస్‍కర్‍యో? నా ఖాంజ్యుతో ఇను నామ్‍ సాన లేను, ప్రచార్‍వాలొ కొయిన్‍తిం ఇవ్నేకిమ్‍ ఖాంచే?
15 సువార్తన బోలవాలొనా బొలిమొక్లితో ఇన బారేమ కిమ్‍ ప్రచార్‍కరతే? అను విషయంమ ఉత్తమంహుయుతె ఇనా గూర్చినా అష్యల్‍ను ప్రచార్‍కరతే ఇవ్నేపాదం కెత్రూకి సుందర్‍హుయుతె కరి లిఖ్కిరాక్యుస్‍.
16 హుయుతొబి హాఃరుజణు సువార్తన లోబడుకొయిని ప్రభువు, హామే మాలంకారయిన్‍ సమాచరంవాలొ విష్వాస్‍కర్యొకొయిని కరి యెషయా బోలుకురాస్‍ కాహే?
17 కతొ హఃమ్జన బారెమా విష్వాస్‍ హుసె; హఃమ్జను క్రీస్తును బారెమ హుయూతె వాత్‍తి హుయు.
18 హుయుతొ మే సాత్‍ బోలుకరూస్‍ కతొ, ఇవ్నే హఃమ్జకొయిన్నా? హఃమ్జా హుయా? ఇవ్నే ఆవాజ్‍ జామిన్‍పర్‍ ఖారనాబి, ఇవ్నే వాత్‍ ములక్‍ను ఆఖరితోడి నిక్‍ల్యా.
19 అజు మే సాత్‍ బోలిస్‍కతొ ఇష్రాయేల్‍నా మాలంకొయిన్‍నా?
జనాభో కరి ఇవ్నేటేకె తుమ్నా రోషం పుట్టించో,
అక్కల్‍కొయింతెవాలనా జనాభొ హాఃరనావల్లా
తుమ్నా ఛండాల్‍ కర్యాస్‍. కరి అగాఢి మోషే బోలుకరాస్‍.
20 అజు యెషయా తెగించొతె దూండవాలన మే మలీస్‍;
మన పుఛ్చావకొయింతె ఇవ్నే ప్రత్యక్చహుయుతొ కరి బోలుకరూస్‍.
21 ఇష్రాయేల్‍ను విషయం హుయుతొ అవిధేహుయిన్‍ పీటెఫరతే అద్మినా మే ధన్‍అక్కూ మార హాత్‍తి బోలుకరూస్‍.
* 10:7 పాపుల్‍నా షిక్చీమ్చాత్‍ అగ్నుగుండమ్‍