14
అజు జాహఃత్‍హుయుతే ఆత్మీయావరమ్‍
1 ఫ్యార్‍ హుయీన్‍ ర్హావనటేకె కోసిష్‍కరొ. ఆత్మ సంబంధమ్‍ను వరాల్నా ఆసక్తితి మాంగొ; జరూర్తి దేవ్ను సందేషంనా ప్రచార్‍కర్నుతిమ్‍ వరంనా మాంగిలేవొ. 2 సానకతొ భాషతి వాతె బోలవాలు అద్మియోతి కాహె దేవ్తి వాతె బోలుకరస్‍, అద్మియేకోన్బి మాలంకోకరని పన్కి ఇనె ఆత్మనబారెమా లఫిరూతె హాఃచివాతెవనా బోలుకరస్‍, 3 క్చేమాభివృద్ధి హోనుకరి గుర్కైన్‍బి ఆదరణ హువతిమ్‍ ప్రవచించువాలొ యో అద్మియేతి వాతె బోలుకరస్‍. 4 భాషతి వాతేబోలవాలు ఇనస్‍ క్చేమాభివృద్ధి కర్లెంకరస్‍ పన్కి ప్రవచించవాళో సంఘంనా క్చేమాభివృద్ధి కర్సె.
5 తుమె హాఃరుజణు భాషల్తి వాతెబోల్నుకరి కోరిలెంకురూస్‍ పన్కి తుమె ప్రవచించ్నుకరి వుజు ఘను కోరిలెంకరూస్‍, సంఘం క్చేమాభివృద్ధి పొంద్ను నిమిత్తంతీ భాషల్‍తీ వాతెబోలవాలు అర్థం బోల్యుతోస్ పన్కి ఇనేహూఃబి ప్రవచించవాళోస్ మహాన్‍వాలొ. 6 భైయే, సోచొ భాషల్‍తి వాతె బోలతో మే తుమారకనా ఆయిన్‍ హాఃచినా బయలుపరచాతే వాతేవ్నాహొ, జ్ఞానంనాహొ, కర్నుకరిహొ ప్రవచించ్నుకరిహొ బోధించనూహొ తుమారేతి నావాతెబోల్యొతొ మారబారెమా తుమ్న ఫాయ్దో సాత్‍?
7 పుంగి*తోబి వీణహొ, జాన్‍కొయిన్తె రాచ్చునా ఫూక్యుతెదె, యో అలాదు అలాదు అవాజ్‍ నాహఃమ్‍జాయుతో, ఫూక్యుతె సాత్కి కిమ్‍ మాలంపడ్సె? 8 బుజు బూర అష్యల్తి నాహఃమ్‍జాయుతొ యుధ్దంనా కోన్‍ సిధ్దాపడ్సె? 9 ఇమ్మస్ తుమె స్పష్టంతి వాత్వాన జిబ్‍తీ బోల్యాతోస్‍ పన్కి బోల్యాతె కిమ్‍ మాలంహుసే? న్హైతొ తుమె వాయిరామ వాతేబోలాంతరా రాసే. 10 ములక్‍మా కెత్రూకి రంగ్ను భాషల్‍ ర్హైతోబి ఇన్మా ఏక్తోబి స్పష్టమ్‍ కాహెతింమ్‍ ర్హాసేకొయిని. 11 ఆవాత్నా అర్థమ్‍ మన మాలం నార్హహితొతెదె వాత్‍బోలవాలన మే బార్ దేహ్ఃనుఘోని రహీస్‍, వాత్‍బోలవాలొ యో మన పరదేసినిఘోని ర్హాసె.
12 తుమె ఆత్మసంబంధహుయుతె వరాల్‍ను విషయంమా ఆషక్తిరాఖవాల అనటేకె సంఘాల్‍న క్చేమాభివృద్ధి హువహఃర్కు యోస్‍ తుమ్నా బడ్హావహఃర్కూ కోసిష్‍కరొ.
13 భాషతి వాతెబోలవాలొ అర్థం బోలహఃర్కూ తాఖత్‍హువనాటేకె ప్రార్థనకర్నూ. 14 మే భాషతి ప్రార్థనా కర్యొతొతెదె మారు ఆత్మా ప్రార్థనకర్సె పన్కి, మారు దిల్‍ భాగ్‍హుసేకొయిని. 15 అనహాఃజె ఆత్మతీ ప్రార్థనకరీస్, దిల్‍తీ ప్రార్థనకరీస్, ఆత్మమా గీద్‍బోలిస్‍, దిల్‍తీబి గీద్‍బోలిస్‍. 16 నా హుయితొ తూ ఆత్మతీ స్తోత్రమ్‍ కర్యొతెదె తూ బోల్యొతె హాఃచినా గ్రహీంచకొయింతెవాలొ, అద్మికంతు బోల్యొతె కృతజ్ఞతాస్తుతుల్‍ ఆమేన్‍ కరి యో కింబోల్సె? 17 తూ హుయితొ అష్యల్‍తీస్ కృతజ్ఞాత చెల్లించుకరస్‍‍ పన్కి హాఃమెనువాలొ మేల్‍ పోంద్చెకొయిని.
18 మే తుమార హాఃరతీబి జాహఃత్‍ భాషల్‍తీ వాతె బోలుకరూస్‍; ఇనటేకె దేవ్నా స్తుతించుకరుస్‍. 19 హుయుతోబి సంఘంమా భాషతి ధహ్ః హజార్‍ వాతేన బోలనుబదుల్, పార్లేనా బోధహువ్వతిమ్‍ మార దిల్‍తి పాచ్‍ వాతె బోలను అష్యల్.
20 భై, భ్హేనె తుమే బుద్ధివిషయంమా అడ్డాణిలడ్క నాహుయిన్‍ దుష్టత్వంము విషయంమా లడ్కవ్నితరా ర్హవొ. బుద్దినివాత్మా షాణు అద్మినిజోక్‍ ర్హవొ.
21 † అన్యభాషల్‍ వాత్‍బోలవాలొ అద్మియేనుబారెమాబి,
బగల్‍వాలుబీ హోట్‍బారెమాబి, ఆ అద్మియేతి వాత్‍బోలిస్‍;
తెదెతోబి ఇవ్నె మారువాత్‍ హఃమ్చెకొయిన్నాకరి ప్రభువు
బోలుకరస్‍కరి ధర్మషాస్ర్తంమా లిఖ్కాయ్రూస్‍.
22 ఇనటేకె భాషల్‍ విష్వాస్‍సుల్నా కాహె అవిష్వాసుల్‍నాటేకెస్‍ సూచనహుయిన్‍ ఛా ప్రవచించాను అవిష్వాసినా కాహే విష్వాసుల్నాటేకె సూచనహుయిన్‍ ఛా.
23 సంఘం హాఃరుబి ఏక్ హుయిన్‍ హాఃరుజను భాషల్తి వాతె బోలుకరమా, ఉపదేషమ్‍ పొందకొయింతెవాల అవిష్వాసుల్‍హుయుతోబి మ్హైయి ఆయిన్‍ దేఖిన్‍ తమ్నా దివానుకరి బోల్సెకొయిన్నా? 24 హుయుతొ హాఃరుజను దేవ్‍ దిదొతే సందేషంనా ప్రచార్‍కర్తా ర్హయతొ అవిష్వాసిహుయుతోబి న్హైతొ మాముల్ను అద్మిహో మాహీ ఆయుతొ హాఃరవ్‍నూ బోధను బారెమా యో పాపికరి మాలంకరీన్‍, హాఃరవ్నాబారెమా ఒప్పుదలా విమర్సింబడ్సె. 25 తెదె ఇను దిల్ను రహష్యాల్‍ హాఃరుబి భాదర్‍పడ్సే, అనబారెమా “దేవ్‍ హాఃచిస్‍ తుమారమా చాకరి” ప్రచార్‍కర్తొహుయిన్‍ యో గుడ్గెమేట్‍హుయీన్‍ పఢీన్‍ దేవ్‍నా హఃలామ్‍కర్సె.
సంఘంమా క్రమషిక్చణ
26 భైయే హంకె తుమారమా సాత్‍ హుంకరస్‍? తుమె మలీన్‍ ఆయుతెదె ఏక్జను గీద్‍ బోల్నుకరి‌ ఛా, బుజేక్‍జణు బోధించునుకరి ఛా; బుజేక్‍జణు ఇన బొలాయ్‍రూతె ఇనా ప్రచార్‍కర్నుకరి ఛా; బుజేక్‍జణు భాషమా వాతె బోల్నుకరి ఛా బుజేక్‍జణు అర్థం బోలవాలనితరా ఛా; సరే సమస్తంనా సంఘంహువానటేకె జరాగవాలొదేవ్‍. 27 భాషతీ కోన్‍బీ వాతె బోల్యుతో, బేజాన అవసరం హుయితో తీన్‍జాన్నా మించకొయినితిమ్‍, ఏక్నా బాద్మా ఏక్ వాతేబోలును ఏక్జను ఇనా అర్థం బోలును. 28 అర్థం బోలావలు నార్హాయితో యో సంఘంమా గాచూప్‍తీ ర్హాను పన్కి ఇనేతిబి దేవ్‍తిబి వాతేబోలాజైయీ. 29 ప్రవక్తల్‍మా బేజనా తీన్‍జనా వాతెబోలజైయ్‍; మిగిలిగుతే ఇవ్నె యో వాతేవ్నా జత్తన్తి హాఃమ్‍జును. 30 హుయితొ బేసిన్‍ ఛాతె బుజేక్‍ జణనా కెహూబి బొలాయుహుయితో అగాఢివాలొ గచ్చుప్‍తీ ర్హాను. 31 హాఃరుజను సిక్నుతిమ్‍ హాఃరుజణు ఖుషి హోనుతిమ్‍ తుమె హాఃరుజను ఏక్న బాద్మా యేక్‍ దేవ్‍దిదొతే సందేషంనా బోలజై. 32 బుజు ప్రవక్తల్‍ను ఆత్మల్‍ ప్రకటించేవాలనో అదుపుమా ఛా 33 ఇంమ్మస్‍ పరిసుద్ధల్‍న సంఘం హాఃరవ్‍నా దేవ్‍ షాంతి హువాదేవవాళో పన్కి గంద్రగోలం హువాదేవాలో కాహే. 34 బాయ్‍కా హాఃరిబి సంఘంమా గచుప్‍తి ర్హాను; ఇవ్నె లోబడిన్‍ ర్హాను పన్కి, వాతె బొలాన ఇవ్నా అనుమతికొయిని. అంనితర ధర్మషాస్ర్తంమబి బోలుకరస్‍. 35 ఇవ్నె సాత్బి సిక్నుకరి కోరిల్‍దతొ, ఘేర్‍మా ఇను యిను బావ్రియేవ్‍నా పుచ్చావును; సంఘంమా బాయికా వాతెబోలను షరమ్‍.
36 దేవును వాక్యమ్‍ తుమార కంతిస్‍ గయుకీ? తుమార కనాస్‍ ఆయునా? 37 కోన్బి మే ప్రవక్తకరి హుయుతొబిహో ఆత్మాసంభాదికరిహో లాహిగుతో, మే తుమాన లికుకురుతే, ప్రభూవును ఆజ్ఞాల్‍ కరి కచితంగా మాలంకరిలేను. 38 అనటేకే కినాబి నామాలంహుయితొ ఇనా మాలంకోయిని తిమ్మాస్ ర్హావదెవో.
39 ఇనాటెకె మార భైయే సందేషం ప్రకటిన్‍చాను కరి బోలావలు ఆసక్తితి కొరిలెవో మాలంకొయినితే భాషతి వాతె బొలాను బేందోనకో. 40 పన్కి సమస్తంనా ఇమాన్‍తీబి క్రమంగా హువాదేవొ. ఆమేన్‍
* 14:7 మూలభాషమా పిల్లనగ్రోవి † 14:21 యెషయ 28:11-12