6
ఆయా భా అజు లఢ్కా
1 లఢ్కా, ప్రభువుకనా తుమారు ఆయా భాతి విధేయుల్‍ హుయిన్‍ ర్హవొ; ఆ ధర్మమస్‍. 2 తునా మేలు కల్గునుతిమ్‍ తారు ఆయనా భానా సన్మానించొ, 3 తెదె తూ జమీన్‍ఫర్‍ దీర్ఘాయుష్మంతుడు హుయిస్‍, ఆ వాగ్దానంతీ మల్యుతె ఆజ్ఞల్‍మా అగాఢిను.
4 ఆయా, భా తుమారు లఢ్కనా ఖీజ్‍ నాఆవదేనుతిమ్‍ ప్రభువునూ సిక్చమాబి బోధమాబి ఇవ్నా ఫాలొ.
సేవాకుల్‍ అజు మాలిక్‍.
5 దాసుడ్‍వాలా, యథార్థహుయుతె దిల్‍వాలహుయిన్‍ ఢర్‍తీబి కాప్తాహుయీన్‍ క్రీస్తునుతరాస్‍, ఆంగ్తాను బారెమా తుమారు మాలిక్‍హుయాతె ఇవ్నా విధేయుల్‍హుయిన్‍ ర్హవొ. 6 అద్మియేనా ఖుషి కరవాలు కరతిమ్‍, ఢోళనా దేఖ్కావనూకరి కాహెతిమ్‍, క్రీస్తునూ దాసుడ్‍వాలకరి మాలంకరీన్‍, దేవ్ను చిత్తమ్నా దిల్‍భర్తితీ కర్తూహుయీన్‍, 7 అద్మియేనా కరతెతిమ్‍ కాహెతిమ్ ప్రభువునా కరతిమ్మస్‍ ఇష్టపూర్వకంతి సేవా కరొ. 8 దాసుడ్‍ హుయుతోబి స్వతంత్రుడు హుయుతోబి తుమారమా హర్యేక్‍ జణూ కెవూ అష్యల్ కరస్కి ఇను ఫల్ ప్రభువుతీస్‍ పొంద్చుకరి తుమే హాఃయల్‍ కర్లెవొ.
9 మాలికే, తుమ్నాబి ఇవ్ననాబి మాలిక్‍హుయోతె ఇనె స్వర్గంమా ఛాకరిబీ, ఇనకనా పక్చపాతమ్‍ కొయినికరి మాలంకరవాలహు‍యిన్‍, ఇవ్నా ఢరావనూ మ్హేందీన్‍, యో ప్రకారమ్‍ ఇవ్నేతి చాలొ.
దేవ్నుహాఃరు ఆయుధాలు.
10 ఆఖరినా ప్రభువునూ మహా తాహాఃత్‍ బట్టిన్‍ ఇనకనా కువ్వత్‍వాల హుయున్‍ ర్హవొ. 11 తుమె సైతాన్‍ను కుతంత్రాల్నా గుర్కావనాటేకె తాహాఃత్‍వాల హువనాటేకె దేవ్‍ దిదొతె ఆయుధాల్నా పేర్లెవొ. 12 కిమ్కాతొ అప్నె లడ్డాయ్‍ కరూకరతె ల్హొయి ఆంగ్తాన్‍తీబి కాహె పన్కి, ప్రధానుల్తీ, అధికారుల్‍తి, హంకె అంధారను సంబంధంహుయుతె ములక్ను నాథుల్‍తీబి, ఆకాష్ను మండల్‍మా ఛాతె దురాత్మల్ను పాంబల్తి లడ్డాయి కరూకరియేస్‍. 13 అనటేకె తుమె ఆపత్కాలంను ధన్మా ఇవ్నె గుర్కావనాటేకెబి, సమస్తంనాబి కరవాలహుయీన్‍ ఉబ్రనటేకెబి తాఖత్‍వాల హువానాటేకె, దేవ్ దేయ్తె ఆయుధాలు పేర్లెవొ.
14 కింకతొ తుమారు కంబర్నా హాఃఛిను దట్టి బాందిలీన్‍ నీతికరి కవచం పేర్లిన్‍ 15 యేడియేనా సమాధానంను సువార్తబారెమాహుయూతె సిద్ధమనస్సుకరి జోడుపేర్లిన్‍ ఉబ్రిర్హవొ. 16 ఆహాఃరు కాహెతిమ్‍ విష్వాస్‍ను ఢాల్‍ ధర్లెవొ; ఇనేతి తుమె దుష్టుడ్ను ఆగ్నుబాణంహాఃరునా హుజావనాటేకె తాహాఃత్‍వాల హుసు. 17 అజు బఛ్చావాలొనూబి ముఢ్క్యాను కిరీటం, దేవ్ను వాక్కమ్‍కరి ఆత్మదేయ్‍తె తల్వార్‍నా పేర్లెవొ. 18 ఆత్మమా హర్యేక్‍ వహాఃత్మాబి హర్యేక్‍ విధంహుయూతె ప్రార్థనమా హాఃయల్‍కర్తా, యో విషయంబన్తి సమస్త దేవ్నులడ్క నిమిత్తంతి పూర్ణంహుయుతె పట్టుదలతి హఃయల్‍కర్తూ హొషార్తి ర్హవొ. 19 యో సువార్త మర్మనా ధైర్యమ్‍తి బోలనాటేకె మే వాత్‍బొల్యే తెదె దేవ్ ఇను వాక్యంనా మన దెవ్వానటేకె మారటేకె ప్రార్ధనకరొ. 20 హాఃఖల్‍మా ఛావ్‍తే మే ఆ సువార్త నిమిత్తమ్‍ హుయుతే రాయబారినా. మే ఆ సువార్తనా కేజాత్‍ను హిమ్మతి బోలనాటేకె యోజాత్‍ను హిమ్మాతి బోల్ను కాహేన.
ఆఖరీను హాఃలమ్‍.
21 తుమేబి మారు క్చేమసమాచార్‍ అక్కు మాలం కరనటేకె లాఢ్‍హుయతె భైయ్యే ప్రభువుమా నమ్మకంహుయుతే పరిచారకుడునా హుయూతె తుకికు మారు సంగతుల్ హాఃరు తుమ్నా మాలంకరావ్సె. 22 తుమే మారు సమాచారమ్నా మాలం కరనాటేకెబి ఇనె తుమారు దిల్నా ప్రోత్సహించనాటేకెబి ఇనా తుమారకనా బొలిమొక్లొ.
23 భాహుయుతె దేవ్‍కంతూ ప్రభుహుయుతె యేసుక్రీస్తుకంతూ సమాధానమ్‍నా విష్వాస్‍తి హుయూతె ఫ్యార్‍బి భైయ్యేనా కల్గను హువదా. 24 అప్న ప్రభుహుయుతె యేసుక్రీస్తునా స్వతంత్ర్యాంహుయుతె ఫ్యార్‍తి ఫ్యార్‍కరొ ఇవ్నా హాఃరనా కృప కల్గను హోను.