18
యేసున బంధికరను
(మార్కు 14:43-50)
1 యేసు ఆవాతే హాఃరు బోలిన్‍ ఇనబద్మా ఇనా సిష్యుల్‍నా కేడె కెద్రొను లోయాన దాటిన్‍ గయ్యా, ఇజ్గా ఏక్‍ తోట్‍ థూ, ఎజ్గా యో ఇన సిష్యుల్‍తి మలిన్‍ జాస్‍ 2 యేసు ఇనా సిష్యుల్‍తి మలిన్‍ ఘానిచోట్‍ ఎజ్గా గాయ్యో ఇనటేకె, ఇనా ధరైదెవ్వాలొ యూదానబి యో జోగొ గనుచోట్‍ మాలం థూ. 3 ఇనహాఃజె యూదా రోమాసైనికుల్నా ప్రధానయాజాకుల్‍ పరిసయ్యుల్‍ బుజు మోక్లోతె బంట్రౌతుల్నా కెడెనాఖిలీన్‍ దివ్‍టిల్‍తి దివ్వోతి ఆయుధాల్‍తి ఎజ్గాగయు. 4 యేసు ఇనాహుసేతెఖారు మాలంకరిన్‍ ఇవ్నాకన జైన్‍ తుమే కినా దుండుకరస్‍? కరి ఇవ్నా పుఛ్చావస్‍.
5 ఇవ్నే బోలస్‍ “నజరేయుడ్‍ హుయోతే యేసున కరి” జావబ్‍ దేవమా యేసు యో మేస్‍ కరి ఇవ్నేతి బోలస్‍ ఇనా ధరైదిదొతే యూదాబి ఇవ్నే కెడె వుబ్రిన్‍ ర్హాస్‍ 6 యేసు యో మేస్కరి ఇవ్నేతి బోలామ ఇవ్నే పిటె ఖార్కిన్‍ దర్లేవానటేకె తయార్‍హుయా. 7 బుజెక్‍ చోట్‍ యో, తుమే కినా దూండుకరస్‍? కరి ఇవ్నేతి పుఛ్చావస్‍ ఇనటేకె ఇవ్నే “నజరెతు హుయోతె యేసు” కరి బోలామ.
8 యేసు ఇవ్నేతి యో మేస్‍ కరి బోల్యొ థోని, ఇనటేకె తుమే మన దుండుకర్తా హుసెతొ అవ్నా జావదేవో కరి బోలస్‍ 9 తూ మన అనుగ్రాహించోతే ఇవ్నామ ఏక్ జణుబి కోగమైలిదోని కరి యో బోల్యొతే వాత్‍ నెరవేర్నుతిమ్‍ అమ్‍ బోల్యొ.
10 సీమోన్‍బి పేతుర్‍కనా ఛారి ర్హావమా యో ఛారినా కడిన్, ప్రధానయాజకుడ్‍ను దాసుడ్‍నా ఖావ్వత్నుబాజును కాన్నా కాత్రినాకిదెస్. యో దాసుడ్‍ను నామ్‍ మల్కు. 11 యేసు పేతుర్‍తి అమ్‍ బొల్యొ, తారు ఛారిన భేందా భా మన అనుగ్రహించ్యోతే గిన్ని మాను మినాత్‍ మే నా పినుసు.
అన్నను హాఃమె యేసునా ఉభారి రాఖను
12 ఎత్రమాస్‍ రోమా అధికారులు, సైనికుల్బి, యూదుల్నూ బంట్రౌతుల్‍ యేసునా ధర్లీన్‍ ఇనా బాంధించ్యా. 13 అగాడి అన్నాకనా లీన్జాస్‍ యో ఆ వరఖాను ప్రధానయాజాకుడ్‍ హుయోతె కయాపనా మామో 14 ఏక్ అద్మి ప్రజల్‍నటేకె మరిజావను ప్రయోజాకరంకరి కయప యూదుల్నా ఆలోచాన బోల్యొహుయో.
పేతుర్‍ యేసు మాలంకొయినికరి బోలాను
15 సీమోన్బి పేతుర్‍బి బుజేక్‍ సిష్యుడ్‍బి యేసునకెడె జంకరా. యోసిష్యుడ్‍ ప్రధానయాజకుడ్‍నా మాలంహుయో, అనటేకే యో ప్రధాన యాజక్ను ఘర్నువరన్డా యేసుతిబి గయా. 16 పేతుర్నె ధర్వాజును భార్‍ ఉబ్రిన్‍తో పన్కి ప్రధానయాజక్న మాలంహుయోతె యో సిష్యుడ్‍ ఆయిన్‍ ఘర్‍వాలితీ వాత్‍బోలీన్‍ పేతుర్నా మహీ బులాలీన్‍గయో. 17 ధర్వాజుకన కావ్లీచ్చాతే ఏక్ న్హాని పేతుర్‍తి తుబి ఇనా సిష్యుల్మా ఏక్‍జనొ కాహేనా? కరి బోలమా తెదె యో కాహేకరి బోల్యొ.
18 తెదె థండ్‍ లగమా దాసుల్బి బంట్రౌతుల్‍ ఆగ్‍ బాలీన్‍‌ షేక్తుహుయిన్‍ వుబ్రిన్‍ ర్హావమా పేతుర్‍బి ఇవ్నాకన వుబ్రిన్‍ ఆగ్ షేక్కోకర్తొ థో.
ప్రధాన యాజకుల్‍ యేసుతి పుచ్ఛావను
19 ప్రధానయాజకుల్‍ ఇనా సిష్యుల్‍నా గురించిబి ఇనా బోధనా గురించి యేసునా పుఛ్చవమా. 20 యేసు, మే హాఃరానఖామే వాతె బోల్యొ; యూదుల్‍ ఖారు జమాహువాతె న్యావ్‍కరనుజోగొ దేవును మందిర్‍మా కెదేబి బోధించో పన్కి చోరేతి మే సాత్బి వాతెబోల్యాకొయిని. 21 తూ మన పుఛ్చావతెసాత్‍ మే తుమ్న సాత్‍ భోదించిరాక్యొతె ఖాంజిరాక్యుతె ఇవ్నా పుఛ్చావ్‍కరి; హదేక్‍ మే బోల్యొతే ఇవ్నామాలంకరి ఇనేతి బోల్యొ.
22 యో ఆవాతె బోల్యొతెదె ఖాందె ఉబ్రీన్‍ ఛాతె ఇవ్నే బంట్రౌతుల్‍మా ఏక్జనో ప్రధాన్‍యాజకుడ్‍న్‍ అమ్‍ ఉత్తర్‍దెంకరస్‍నా; కరి బోలీన్‍ యేసున హాత్తి మార్యో.
23 ఇనటేకె యేసు, అజ్గ ఛాతెఅద్మి హాఃర్వానా పుఛావో, మే సాత్బి తప్పుతి వాతే బోల్యొ హుసెతో మనాషే మారుకరతే? కరి బోలస్‍
24 ఎజాత్ను భైయే, యేసునా బంధిచిరక్యుతింమాస్‍ ప్రధానయజాకుడ్ హుయోతె కయపకనా మోక్లో.
యేసు మాలంకోయినికరి పేతుర్‍ బుజు యేక్తార బోలను
25 సీమోన్‍బి పేతుర్ వుబ్రిన్ థండ్‍ షేకుకరమా ఇవ్నే ఇనా దేఖీన్ తూబి ఇనా సిష్యుల్‍మా ఏక్ కాహేనా? కరి బోలామ మే కాహే యో మన మలంకోయిని కరి బోలస్‍
26 పేతుర్‍ కినా కాన్న కత్రినక్యోకి ఇవ్నీ మాయమత్రనూ ప్రధానయజాకుడ్మా దాసుడ్మా ఎక్బీ, తూ తోట్‍మా ఇవ్నేతీ మాలిన్‍ ర్హావను మే దేక్యోకోయిన్‍నా? కరి బోల్యొ,
27 పేతుర్‍నే “మన మాలంకోయిని” కరి బుజేక్‍ తరా బోల్యొ తేదెస్‍ ముర్గు వ్వాస్యు.
పిలాతునా హాఃమే యేసు
28 వానెఖాత్రే ఇవ్నే కయప ఘెర్మాకంతు లిన్ రోమా అధికారిన భంగ్లమా యేసునా బులైలిగయూ, ఇనఖాజే ఇవ్నే పస్కాను పండుగను దాన్‍ ఖావనటేకె అగాడి ఇవ్నే అచారం ప్రకారం మైలు పడకొయినితిమ్‍ ర్హానుకరి. 29 అనహాఃజె పిలాతునే బాధర్‍ ఛాతే ఇవ్నాకన ఆయిన్‍ ఆ అద్మినా ఉప్పర్‍ తుమే కెహూ నేరాంనా నాఖుకరస్ కరి పుచ్చావమా?
30 ఇనటేకె ఇనెతి అమ్ బోల్యు, ఆ తప్పు నాకర్యొతొ అన తుమారకనా ధరాయ్‍ద్యావనో కాహే ఇనెతి బోల్యొ.
31 ఇనటెకె పిలాతునె ఇవ్నేతి తుమే అన బులాలిజైయిన్‍ తుమారు ధర్మషాస్ర్తంతింమ్‍ ప్రకార్‍ అన న్యావ్‍ తీర్చోకరి బోలమా; తెదె యూదుల్ కినాబి మరాణ షిక్చ నఖాన హమ్నా అధికారం కోయినికరి ఇనెతి బోల్యా 32 ఇనఖాజే యేసు యో కేజాత్ను మరాణంనా మల్సేకి ఇనా సోచిలిన్‍ బోల్యుతే వాత్‍ నేరవేర్సే.
33 తెదే పిలాతు బుజు రోమా రాజ్యఅధికారి భంగ్లుమా జైన్‍ యేసునా బులాయిన్‍ ఇనేతి తూ యూదుల్‍నో రాజోనా? కరి బోల్యొ.
34 యేసునె తారు తూస్ ఆవాత్నా బొలుకరస్నా, నైహ్తో పార్లు మార గురించి బోలుకరూస్నా? కరి పుఛ్చాయో,
35 ఇనాటెకె పిలాతు, మే యూదుడ్‍ కరి లైజొమ్‍ఖారస్నా? తారు స్వంతాద్మిన ప్రధానయాజాకుల్నా తునా ధరాయిదిదుని; తూ సాత్ యోకరి? పుఛ్చావమా.
36 యేసు అమ్ బోల్య, మారు రాజ్యం ఆ ములక్‍ సంబంధి కహే “మారు రాజ్యం ఆ ములక్‍సంబంధి హుయుతో మే యూదుల్నా నా ధారైదెనుకరి మార సేవాకుల్‍ లడైయి కర్సె పన్కి మారు రాజ్యం అజ్గాను సంబంధహుయు కహేకరి” బోలస్‍
37 ఇనాటేకె పిలాతు, తూ రాజొనా? కరి ఇన పుఛ్చావమా యేసు తూ బోల్యోతిమ్ మాస్‍ మే రాజో; హాఃఛినాలిన్‍ సాబుత్ దెవనటేకె పైదాహుయో, అనా లీన్‍ ఆ ములక్మా ఆయిరోస్ హాఃచి హుయుతె హర్యేజను మార వాతె ఖాంస్చె కరి బోల్యొ.
38 ఇనటేకె పిలాతు, హఃఛికతో సాత్‍? కరి ఇవ్నేతి బోల్యొ.
యేసు మారణ షిక్చా దేవాను
యో ఆవాతె బోలిన్‍ భాధర్‍థూతె యూదుల్‍కన జైయిన్‍ ఇనకన కెహూ దోషంబి మన కోదెఖాయుని. 39 పస్కాపండగనా ధన్నే మే ఏక్నా బేందేవను ఆచార్‍ ఛాకొన్నా మే యూదుల్‍నో రాజోన చుట్‍కార్ కరను తుమ్న ఇష్టంనా కరి బోల్యొ,
40 బుజు ఇవ్నే అననొకొ, బరబ్బానా బెందాకరి బుజు‍ చిక్రాన్‍ బేంద్యూ, ఆ బరబ్బా బందిపోట్‍ ఛోర్‍.