3
యూదుల్‍ కాహెతె ఇవ్నేటేకె కామ్‍
1 ఆ కారణంతీస్‍ యూదుల్‍ కాహెతె ఇవ్నేహుయుతె తుమార నిమిత్తంతి క్రీస్తుయేసును ఖైదీహుయెతె పౌల్‍ కరి మే ప్రార్థించుకరూస్‍. 2 తుమారటేకె మన అనుగ్రహించొతె దేవ్ను కృప విషయంమా యేర్పాట్నా గూర్చి తుమె హాఃజిరాక్యస్. 3 కిమ్కతొ క్రీస్తు మర్మం దేవ్ను దర్సనంతి మన మాలంహుయుతే సంగతిగూర్చి ఆగాఢి హాఃరు లిఖ్కాయ్‍రూస్‍. 4 తుమే ఇనా పఢతొ యో క్రీస్తుమర్మంను విషయంమా మన పొంద్యెతె జ్ఞానమ్‍ గ్రహించిలీస్‍. 5 ఆ లపాఢి రాక్యుతె సంగతుల్‍ హంకె ఆత్మనుమూలమ్‍గా దేవ్ను పరిసుద్ధులుహుయోతె అపొస్తల్‍నా ప్రవక్తల్‍నా మాలం హుయుతిమ్‍ జమానమను ఆద్మియోనా మాలం హుయుకొయిని. 6 ఆ మర్మం సాత్కతొ యూదుల్‍ కాహేతె ఇవ్నే‍, సువార్తనాటేకె క్రీస్తుయేసుమా, యూదుల్నాకేడె సమాన హాఃదన్‍, ఏక్‍ ఆంగ్తాన్‍ అజు అవయవాల్‍, వాగ్దాన‍ంమా భాగ్‍హుయిన్‍ ఛాకరి బోలుకురూస్‍.
7 దేవ్ను కార్యంతి ఇను తాహాఃతి మన దిదోతే కృపవరంతి మే యో సువార్తనా పరిచారకుడు హుయో. 8 మే దేవ్ను అద్మియేహుయుతె ఇవ్నే కామ్‍హుయెతే మే, దేవ్నుకెత్రుకి మోల్‍ హుయుతె సువార్తన యూదుల్‍ కాహేతె ఇవ్నాకన లీజాయితె భాగ్యమ్‍ క్రీస్తు మన దిదో. 9 హాఃరనా బణాయోతె దేవ్‍కనా జమనామతూ యో మర్మమ్‍నా గూర్చిన యేర్పాటు కెద్దానుకి హాఃరానా మాలంకరవానటేకె, పరిసుద్ధు హాఃరనా అత్యాల్పుహుయుతే అప్నా ఆ కృప అనుగ్రహించొయో. 10 స్వర్గంమా ప్రధానుల్నా అధికారుల్‍నా, సంఘంనాతీస్‍ ఇనాతి కెత్రుకి విధముహుయుతె జ్ఞానమ్‍ హంకే మాలంహోనుకరి ఉద్దేసించొ, 11 ఆ అప్నో ప్రభుహుయోతె క్రీస్తు యేసుమా దేవ్‍ కర్యోతె ప్రణళిక. 12 అప్నే క్రీస్తుమా విష్వాస్‍తి హిమ్మత్తి నిర్భంహుయుతె దేవ్ను సన్నిధి అప్నే కల్గిన్‍ ఛా. 13 అనటేకే తుమారు నిమిత్తంతి మన ఆయుతే మిన్హత్నా దేఖిన్‍ తుమె అధైర్యపడొనొకొకరి బోలుకరూస్‍, ఆ తుమ్నా మహిమనాటేకెహుయిన్‍ ఛా.
క్రీస్తును ఫ్యార్‍.
14-15 ఆ కారణంనాటేకె స్వర్గంమా ఛాతెబి, జామిన్‍ఫర్బి ఛాతె హర్యేక్‍ ఘర్‍నా కెవు భానాటేకె కుటుంబంకరి బొలకొరాతే యో భానా ఖామే మే గుడ్గ్యామేట్‍హుయీన్‍ ప్రార్థన కరూకరుస్. 16 తుమే మహీను అద్మియేను హాఃజె తాహఃత్తి యో ఆత్మస్‍ బలపార్‍చతిమ్‍ పాన్కి, క్రీస్తు తుమారు దిల్‍మా విష్వాస్‍తీస్ నివసించ్‍తిమ్ పాన్కి, 17 ఇను మహిమైస్వర్యమ్‍నాటేకె తుమ్నా కర్నూకరి, తుమే దేవ్ను సంపూర్ణనతమా పూర్ణలుహువనాటేకె, ఫ్యార్‍మా స్థిరంహుయీన్‍ ర్హానుకరి, 18 అనటేకె దేవ్ను లఢ్కయేతి ఇవ్నేతె మలీన్‍ హాఃరు చౌడు లాంబు ఘదార్ ఊచు కెత్రూకి గ్రహించనాటేకె, 19 జ్ఞానమ్‍నా మించుతె క్రీస్తును ఫ్యార్‍నా మాలంకర్లెవనా తగ్గిను తాహాఃత్‍ వాలహుయిన్‍ అజు దేవ్ను తార ర్హానుకరి హామరు ప్రార్థినా కరూకరియేస్‍.
20 అప్నమా కార్యసాధకం‍ హుయుతె ఇను థాఖత్నాటేకె అప్నె మాంగ్సుతె ఇనెతీబి, ఊహించుతె ఇనాతీబి ఘనుజాహఃత్‍ కరతె థాఖత్‍‍ఛాతె దేవ్నా, 21 క్రీస్తుయేసు మూలంగా సంఘంమా పిఢిపిఢినా హమేషా మహిమకల్గీన్‍ ర్హావదా ఆమేన్‍.