9
సౌల్‍ బద్లను
1 సౌలు బుజున్‍బి ప్రభును సిష్యుల్‍నా ధమ్‍కావనూబి హత్యకరానుబి ఇనా గ్హణు జాన్ కరి ప్రధానయాజక్‍ కనా జైన్‍, 2 ఆ వాట్‍ఫర్‍ ఛాతే మరధమానానహో, రాండేన్‍హో మాలంకర్‍లిదాతో, యూవ్నా బంధీంచీన్‍ యెరూషలేమ్‍నా లీన్‍ ఆవాన ధమస్కుమాను సమాజంమచాతే జోగొ వాళవ్నా ఇవ్నా పత్రికల్‍ ధాకరీ మాంగ్యు.
3 యో ప్రయాణ్ ధమస్కునా నంగర్‍ కందే ఆయుతెదె, తేదె ఆకాష్‍మథూ ఏక్ ఊజాళు ఇనా ఆష్పిస్‍ భళానిక్యు. 4 తెదె యో జమీన్‍ ఫర్‍ పడీజావదీన్‍ సౌలా, సౌలా తూ ష్యాన మన హాఃతాంక్రస్‍ కరి ఇనేతి ఏక్ గళుథీ బొలాను హాఃజు.
5 ప్రభు, తూ కోన్కరీ పుఛ్చావమ యో హాఃతాంక్రస్‍తే యేసు; 6 తూ వుటిన్‍ నంగర్మా ‍జా, ఎజ్గా తూ ష్యాత్‍ కర్నూకి తున మాలంహుస్యే కరి బోల్యొ.
7 ఇనేతి కేడె ఆయుహుయు అద్మియే ఆవాజ్‍ హఃజూ పన్కీ కినాబి నాదేఖిన్‍ షోపోహుయిన్‍ ఉభ్రిగయ. 8 సౌల్‍ జమీన్‍ ఫర్తూవుట్టీన్ డోళొ కాడ్యోతోబి ఇనా కాయిబి కోదెఖ్కాయుని, ఇనటేకె ఇవ్నే హాత్‍ధరీన్‍ ధమస్కుమా బులైలీన్‍ గయా. 9 యో తీన్‍ రోజ్‍ డోలాను నజార్‍ కోయినితిమ్‍ ఖాణు పాణీబి కోయినితిమ్‍ ర్హయో. 10 ధమస్కుమ అననీయా కరి ఏక్ సిష్యుడ్‍ థో. ప్రభువు ఇనా ఖోఃణ్యామ అననీయా కరి బులావమ, యో ప్రభు మే ఛౌవ్‍.
11 తెదె ప్రభు అమ్‍ బోల్యొ తూ వుటీన్‍ తిన్నని కరి గల్లీమ జైన్‍, యూదా కరి ఏక్నా ఘర్మా తార్సువాలొహుయోతె సౌల్‍నా గూర్చి ఏన్కరో, హాదేక్‍ యో ప్రార్థన కరుకరాస్‍. 12 యో అననీయ కరి ఏక్ అద్మి మై ఆయిన్‍, ఇనా ఢోళఆవ్నూతిమ్‍ మాథఫర్‍ హాత్‍ మ్హేంధనూ దేఖిరాక్యోస్‍, కరి బొల్యొ.
13 ఇనహాఃజే అననీయ ప్రభు ఆ అద్మి యోరుషలేమ్‍మ తారు పరిసుద్ధన కెత్రుకి హనికర్యు కరి కేత్రకీ అద్మీయే కనా మే హాఃజ్యో. 14 అజ్గాబి తారు నాంతి ప్రార్ధన కరవళా హాఃరౌనా బందించనాటేకె ప్రధాన యాజకుల్‍తి అధికారం లీరాక్యోస్‍ని కరి బోల్యొ.
15 ప్రభు ఇనేతి అంబోల్యొ తూ జా; అన్యుల్‍నా హాఃమేబి, రాజుల్‍నా హాఃమేబి, ఇస్రాయేలిల్‍నా హాఃమేబి మారు నామ్ను ప్రచార్‍ కరనా మే ఏర్పచిరాక్యొతె ఏక్ సాధనం హూయిరోస్‍. 16 ఆ మారు నామ్‍నా టేకె కేత్రు మిన్హత్‍ పణ్నూకి కరాంవుస్‍ కరి ఇనేతి బోల్యొ.
17 తెదె అననీయ యో ఘర్మా జైన్‍, ఇనాఫర్‍ హాత్‍ మేందీన్‍ సౌల్‍ భై తూ ఆయోతే వాట్ఫర్‍ఫర్‍ తున దేఖాయోతే ప్రభు హూయోతే యేసు, తూనా నజార్‍ ఆయిన్‍ పవిత్రాత్మతి భరౌనూతిం మన బోలిమెక్ల్యో. 18 తేదెస్‍ ఇనా డోలా వాటే పోరల్‍ను జోణ్‍ను పడమ డొలా దెకావలగ్యు వుటిన్‍ బాప్తిస్మమ్‍ లిదో;
19 ఇనబాద్మా ఖాణు ఖైన్‍ థాఖత్‍ లీదొ.
సౌల్‍ ధమస్కుమా బోధించను
ఇనబాద్మా యో ధమస్కుమా ఛాతే సిష్యుల్‍తి మలీన్‍ థోడుధన్‍ ర్హయో. 20 ఎగ్గీస్‍ యో న్యావ్‍నుజొగొ* యేసుస్‍ దేవ్‍నో ఛియ్యో కరి ఇనా గూర్చి ప్రచార్‍ కర్తోర్హయో.
21 హాఃమ్‍జ్యుతే హఃరు హాషంహూయిన్‍, యోరుషలేమ్‍మా యేసు నామ్‍తి ప్రార్ధన కరవళాన మార్రాక్యోతె ఆస్‍ కాహేనా? యువ్నా బాందిన్‍ ప్రధాన యాజకుల్‍ కనా బులైలి జవనా టేకె అజ్గాబి ఆయిరోస్‍ కరి బోల్లీదు.
22 హూయితోబి సౌల్‍ బుజు గ్హణు థాఖత్తి ఆస్‍ క్రీస్తు కరి సాబుత్‍ కర్తోహూయిన్‍ ధమస్కుమా జీవుణు కరుకరాతే యూదుల్‍నా కలవర పర్‍చ్యు.
23 కెత్రాకీ ధన్‍ చల్‍జవదీన్ ఇనబాద్‍మా యూదుల్‍ సౌల్నా మర్రాక్‍నూ కరి హూఃజ్‍ నాఖమా, 24 హయుతో యూవ్నే నాఖాతే హూఃజ్‍ సౌల్‍నా మాలంహూయు, యూవ్నే ఇనా మార్నూ కరి రాత్నూ ధన్ను వాట్‍కనాస్‍ కావ్లీకాసిర్హయు. 25 ఇనటేకె ఇనా సిష్యుల్‍ రాత్ను వహఃత్‍ ఇనా లీన్‍ జైన్‍ గంపమా రాఖీన్‍ కోటనూ భీత్‍నా ఉఫర్‍తూ కరి హేట్‍ఉత్రాయు.
సౌల్‍ యెరూషలేమ్‍మా జావను
26 యో యోరుషలేమ్‍మా ఆయిన్‍ ఇన సిష్యుల్‍తి మళీర్హనూ కరి కోషిష్‍ కర్యో పన్కి, అద్మీయే క్హారు ఇనా సిష్యుడ్‍ కరి నా నమ్మిన్‍ ఇనా దేఖీన్‍ ఢర్యు. 27 హూయితోబి బర్నబా ఇనా కందే లీన్‍ అపొస్తుల్‍ కనా బులైలిఆయిన్‍, యో వాట్‍ఫర్‍ ప్రభునా దేఖ్యోకరీ, ప్రభుతి వాతె బోల్యొ కరి యో ధమస్కుమా యేసునూ నామ్‍తి హిమ్మత్‍తి బోదించ్యో కరి యూవ్నా ఖూల్లా కరీన్ బోల్యొ. 28 యో ఇవ్నే మలిన్‍ యోరుషలేమ్‍మా హాఃరు ఫరిన్‍ ప్రభునూ నామ్‍తి హిమ్మత్‍తి బోదిస్తోహుయిన్‍, 29 గ్రీక్‍మా వాతె బొలావళాతి, యూదుల్‍తి వాతె బోల్తోహుయిన్‍, పేడ్తోర్హాయో. యూవ్నే ఇనా మార్నూ కరి కోషిష్‍ కర్యా పన్కి 30 అజు భైయ్యె ఇనా మాలంకర్లీన్‍ ఇనా కైసరయానా బులైలీన్‍ తార్సునా బొలీమెక్‍ల్యా.
31 ఇనహాఃజే యూదయ గలిలయ సమరయ జోగొ హాఃరవ్‍మా సంఘం క్చమాబివృద్దిలేతోహుయిన్‍ సమాదానంతి రయు, అజు ప్రభుమా ఢర్‍బి, పరిషుద్ధాత్మనూ అదరణబి కలిగిన్‍ చాల్తోహుయిన్‍ ఫైలాయో.
పేతురు లుద్దాను గామేజావను
32 ఇనబాద్మా పేతురు హర్యేక్ జోగొ ఫర్తోహుయిన్‍ లుద్దమా జీవ్‍ణు కరుకరాతే దేవ్ను జనభో కనా గయో. 33 ఎజ్గా హాత్‍ గోఢా పడ్యుగయుహహుయు ఐనెయ కరి ఏక్ అద్మి ఆట్‍ వరఖ్‍ఃతూ మంచ్వో ధర్రాక్యుతే ఇనా దేఖీన్‍, 34 పేతురు ఐనెయా, యేసు క్రీస్తు తునా అషల్ కరూకరస్ తూ వుటీన్‍ తారు బిస్తార్‍ పల్లిన్ జాకరీ ఇనేతి బోల్యొ. యగ్గిస్‍ యో వుటిగయు 35 లుద్దమ షారోన్‍మ రావళు హాఃరుబి ఐనెయునా దేఖీన్‍ ప్రభుమ అజు ఘాణు దేవ్‍మ విష్వాస్కరు.
36 బుజు యొప్పేమ తబితా కరి ఏక్ విష్వాసంతి. ఇనా గ్రీక్‍మ దోర్కా కరి నామ్‍ ఇను అర్థం చీతాల్‍. యో ధరమ్‍ను కామ్‍బి, బుజు కెత్రుకి అషల్ కామ్‍ కర్రాఖీ. 37 యో ధన్నువ్‍మా యో అషల్ కొయిన్తిం మరీజవమా, ఇవ్నే యో ముర్దునా పాణితి ధోవడిన్‍ మిద్దినాఉఫర్‍ హుడియిరాక్యు. 38 లుద్ద యొప్పేను కంధేస్‍ను గామ్‍ కాబట్టి పేతురు ఏజ్గా ఛాకరీ సిష్యుల్‍ హాఃజీన్‍ యో ఎగ్గిస్‍ ఇవ్నా కనా ఆవ్ను తిమ్‍ యూవ్నామ బేజణనా ఇనా వేడిల్దా బులైల్యావనాటేకె ఇనాకనా బోలిమొక్‍ల్యా. 39 తెదె పేతురు వుటీన్‍ యూవ్నేతి మలిన్‍ ఏజ్గా గయో. యూవ్నే ఇనా మేడ గదిమా లీన్‍ గయా. బావ్రీ కోయింతే బాయిక్వా హాఃరీ ఆయిన్‍ రోతుహుయిన్‍, దోర్కా యూవ్నేతి రైతేదె యో సీవి దిదితే ఖూఢతా, లుంగఢా ఇనా దేఖాడ్తూహుయిన్ రోయు. 40 పేతురు యూవ్నా హాఃరవ్‍నా బాధర్‍ బోలిమోక్లిన్‍, గూఢ్‍గేఫర్‍ బేసీన్‍ ప్రార్దన కరీన్‍, ముర్దు మ్హణీ ఫరీన్‍ తబితా వుట్‍ కరీన్‍ బోలమా, యో ఢోలా కాడీన్‍ పేతురునా ధేఖీన్‍ వుటీన్‍ బేసీగయి. 41 యో ఇనా హాత్‍ ధరీన్‍ వుట్టడీన్‍ విష్వా‍సుకనా బావ్రికోయింతే బాయిక్వా కనా లీన్‍ జైన్‍ ఇనా అప్పగించ్యో. 42 ఆ వాత్‍ యొప్పేమ హాఃరవ్‍నా మాలంహూవమ కెత్రూకి జణు ప్రభునా విష్వాసించు. 43 పేతురు యొప్పేమ సీమోన్‍ కరి చేప్లే సీవవాళునా ఘర్‍కనా కేత్రుకి ధన్‍ రయో.
* 9:20 యూదుల్ను సభ స్థలం