10
పౌల్‍ ఇను సేవనా బఛ్చాడివాళొ
1 పౌల్‍కరి మే, తుమార హాఃమె థోతెదె తుమారమా అణుకువవాలొనితరా ర్హహీన్‍; తుమారకేడె కోథోనితెదె తుమార బారెమా హిమ్మత్‍వాలో హుయిన్‍ థొ. యేసుక్రీస్తును గరీబ్‍ దిల్‍ గోర్‍నుబారెమా తుమ్నా బతిమాలు కరూస్‍. 2 ఆంగ్తాన్‍ను ప్రకారంతి చాలవాలుకరి హమ్నలీన్‍ థోడుజణు సోచిలెంకరస్‍ కొయిన్నా? పన్కి ఆయోతెదె ఎజాత్నఫర్‍ మే కఠీన్‍తీ వతాల్నుకరి సోచిలెంకురూస్‍, వుజు తుమారకేడె థోతెదె మేకిమ్‍ నార్హానుతిమ్‍ కరోకరి తుమ్నా బతిమాలికురూస్‍‍. 3 హామె ఆంగ్తాన్‍వాలహుయిన్‍ జింకరియేస్‍తోబి ఆంగ్తానుప్రకరంతీ యుద్ధం కోకర్సుని. 4 హమారు లడ్డాయ్‍ను ఆయుధాల్‍ ములక్‍ను సంబంధంహుయుతె కాహె, పన్కి దేవ్నాహాఃమె వైరిను తాఖత్‍ నాషనమ్‍ హువతిమ్‍ ఛా. 5 హమే వాధించేవాల, దేవ్నాలీన్‍ జ్ఞానంనా అడుఆవతే హార్యేక్‍ ఆటంకంనా ధక్లినాఖదీన్, హారేక్‍ హూఃజ్‍ క్రీస్తున హాఃమ్జావ హాఃర్కు కరీన్‍. 6 తుమె సంపూర్ణ విధేయతాన మాలంకరిలిదు తెదె సమస్తంహుయు తెదె అవిధేయాతన హాఃరన షిక్చించానటేకె సిద్ధపడిన్‍ ఛియ్యే.
7 సంగతుల్న తుమే ఉప్పర్‍ వుప్పరస్‍ దెఖ్కుకరాస్‍, కోన్బి యో క్రీస్తువాలొకరి నమ్మిలిదుతో, యోకిమ్‍ క్రీస్తువాలోకి హామేబి ఇమ్మస్‍ క్రీస్తువాలకరి ఇనుదిల్మా యో హఃయాల్‍కర్లేను. 8 తుమాన నాషనంనటేకె కాహెతిమ్‍ భాందనటేకె ప్రభూ హమ్నా అనుగ్రహించ్యోతే అధికరంనుబారెమా, మే యేక్తార ధరాసు అధికార్నలీన్‍ బడ్డాయిహుయోతోబి మే షరమ్‍కోహుయిస్‍ని. 9 మే లిక్కుకరుతే పత్రికనాబారెమా తుమ్నా ఢరావతెవాలనితరా నాదెఖ్కావునుతిమ్‍ ఆ వాతె బోలుకరూస్‍. 10 ఇను పత్రికల్‍ మహాన్‍ఛాకరి పన్కి ఆంగ్తాన్‍ కంజోర్‍, ఇను వాతె ఫిక్కునితర ర్హాస్‍. 11 హాఃమె హాఃమె ర్హాసుకొయినితెదె పత్రికాబారెమాస్‍ వాతేబోలావలో హుయిన్‍ కిమ్‍ ఛౌవ్‍ హాఃమే థోతెదె కామ్‍మ్హాడి ఎజాత్నువాలొహుయిన్‍ ఇమ్‍ బోలవాలు లైహిజణు.
12 ఇను యోస్‍ హాఃరైలెవ్వాలు థోడుజణుతీ జోడ్‍హువనాహుయుతోబి ఇవ్నేతీ సమాన్‍కరి దేకిలేవాన హుయుతోబి హమే తెగించకొయిని పన్కి, ఇవ్నె ఇవ్నమాస్‍ యేక్నబారెమా ఏక్నా యెంచిలీన్‍ ఏక్ను‍ యేక్‍ పోల్చిలేతూ ర్హావమా దిమాక్‍ కొయింతే కామ్‍ కరనితరా ఛా. 13 హామేతో హామరు స్తాయినా మించిన్‍ బడ్డాయిపాడ్సుకోయిని పన్కి తుమే ఛాతే జోగోలగు ఆవునుకరి దేవ్‍ హామన ఏర్పచిలీన్‍ దిర్యాకోతే బడ్డాయికర్కురాస్‍. 14 హామే క్రీస్తు సువార్త ప్రచార్‍కర్తాహుయిన్‍, తుమారుతోడి ఆయాథ అనటేకె తుమారకన ఆవకొయినితిమ్‍ హమే హామరు హాద్దుల్‍న దాటిన్‍ జంకరతెవాల కాహె. 15 హమే హమారు హాద్దు పార్లెవును కష్టంను ఫలంమ హామ్నాబి భాగ్ ఛాకరి లైహిజంకరియేస్‍కొయిని, హుయితొ తుమారు విష్వాస్‍ బ్హడనుహువతిమ్‍ హమ్నా అనుగ్రహించొతే తోడి మహీస్‍ సువార్త అజు విషేషంతి ఫైలావ్‍థాహుయీన్‍, 16 తుమరా ఆజుబాజు ఛాతే ఇలాహొఃమాబి సువార్త ప్రచార్ కర్నుకరి హామారు ఆహ్ః, హమే తుమారు మూలంతి ఘనపర్చుబడ్సుకరి ఆహ్ఃకరూకరియేస్‍ పన్కి, అజు అజేక్ను ఇను హద్దుమాజైన్‍, చేరిన్‍ సిద్దంహుయ్‍రూతే కామ్నలీన్‍ హమే బడ్డాయి కర్సుకొయిని.
17 “బఢాయ్‌మారవాలొ ప్రభువుమాస్‍ బడ్డాయికర్ను” కరి లేఖనంమా లిఖ్కారూస్‍. 18 ప్రభూవునా హఃరావవాలోస్‍ యోగ్యుడ్ పన్కి, ఇను యోస్‍ హఃరాయ్‍లెవ్వాలు యోగ్యుడ్‍ కాహె.