12
బేతనియమా యేసునా తేల్‍ లోథను
1 అనటేకె యేసు యో మర్రణ్‍మతూ ఉట్టాడెతె లాజర్‍ థోతే బేతనియమా పస్కాపండగనా ఛో ధన్‍ అగాఢీస్‍ ఆయు. 2 ఎజ్గా ఇన ఖానునా బణయు, మార్త వడ్డించుకరాస్‍ లాజర్ ఇనేతి ధాన్‍ఖావన భేషుతె ఇవ్నమా ఏక్జనో. 3 తెదె మరియ కంసేకంను మోల్ను హుయుతే అత్తర్నా ఆదులీటర్నూ అఛ్చు జటామాంసిను ఝాడు ఖాడుతే విలుహుయుతే సుంగంధను తేల్‍ యేసున గోఢన లగాఢీన్‍ ఇను మాథను ఖేహ్‍తి ఇను గోఢనా నుఛ్చీన్‍ యో ఘర్మా అత్తర్‍ను వాఖ్‍తి భరైగు. 4 ఇను సిష్యుల్‍మతో ఏక్జనో కతో ఇన ధరాలిసేకరి ఛాతె ఇస్కరియోతు యూదా! 5 ఆ అత్తర్‍సాన తీన్‍ఖో దేనారాల్‍నా ఏఛీన్‍ గరీబ్నా దిదుకొయినికరిబోల్యొ. 6 యోఅమ్‍ బోల్యొతె గరీబ్‍ప్పర్‍ ష్రద్దహుయిన్‍ కాహేపన్కీ ఇనే ఛోర్‍రైహిన్‍ ఇనకన రప్యాను సంచిరవ్వామా ఇన్మా నాక్యూహు ఛోర్‍కర్తొహుయిన్‍ ఆయో అనటెకె ఇంమ్‍ బోల్యొ.
7 అనహాఃజె యేసు మన సమాధికరనూ ధన్మా గుర్తునితర బాయికోనా ఆ‍మ్నితరా కరదా; 8 యేసు అమ్‍ బోల్యొ గరీబ్‍ కెదేబి తుమారకన ర్హాసే పన్కి, మేకెదేబి తుమారకెడె రైహిస్‍కొయిని.
లాజర్ ఫర్‍ ఫాచుపరను
9 అనహఃజే యూదుల్మా గోప్ప అద్మిమ ఇనే ఎజ్గా ఛాకరి మాలంకరీన్‍ యేసున దేఖనా ఖాజేస్‍ కాహేతింమ్‍ మర్రాణ్‍మతూ యో ఉట్టాడొతె లాజర్నబీ దేఖనా ఆయూ. 10-11 హుయుతే ఇనగూర్చి యూదుల్‍మా కెత్రూకిజనూ ఇవ్నా హఃరనబెందీన్‍ యేసుఫర్‍ విష్వాస్‍రాక్యూ. అనటెకె ప్రధానయాజకుల్‍ లాజర్‍నబి, మర్రాక్‍నుకరి సోచు.
యెరూషలేమ్మా గోప్ప సందఢితి గయో
12 పాసల్‍ధన్‍ పస్కాపండగన ఆయుతె కెత్రూకి జనాభో యేసు యెరూషలేమ్‍మా వలావస్కరి హాఃజీన్‍ 13 తెదె ఖర్జూరంను డాలియాన ధర్లీన్‍ ఇన మల్నూకరి జైయిన్‍ హోసన్నా! ప్రభువున నామ్తీగ వలావతె ఇష్రాయేల్‍నో రాజో ఆషిర్వాధించబడదా కరి ఛిక్రాన్‍ బేంద్యూ. ఇన మాలనాటేకె గయూ
14 సీయోన్ను ఛోరి, ఢర్నొకో, హదేక్‍ తారో రాజో ఘదేఢను చెల్కాఫర్‍ బేసిగయో
15 లేఖనాల్మా లిఖ్కారుతిమ్‍ యేసు
ఏక్ న్హాను ఘదేడను చెల్కాన
మాలంకరీన్‍ ఇనఫర్‍ వలోవాస్‍
16 ఇను సిష్యుల్‍ ఆవాత్‍ అగాడి గ్రహించకొయిని పన్కి, యేసుని మహిమ హుసెతెదె ఇనగూర్చిన్‍ లిక్కారుకరి, ఎత్రే‍స్‍ కాహెతిమ్‍ ఇవ్నె కర్యూతే ఇనుగూర్చి హఃయల్‍ కర్లీదు.
17 యో లాజర్‍న సమాధిమతూ బులాయిన్‍ మరణ్‍మతూ ఇన ఉట్టాడోతెదె, ఇనకెడె తూతె అద్మి ఇను గురించి సాబుత్ బోల్యు. 18 అనహాఃజె యో అద్భదాల్‍ కర్యోకరి అద్మియే ఖాంజిన్‍ ఇన మలనటెకె గయూ.
19 అనహాఃజె పరిసయ్యుల్‍ ఏక్ను ఏక్ అప్ను కోసిష్‍ ఖారు‍ కింమ్ పా‍ల్తూ హుయుగయూతె దెక్కో. హదేక్‍ ములక్‍ఖారు ఇనపిటె చలిగయూకరి బొల్లిదు.
యూదుల్‍ కాహేతెవాలు యేసునకేడె జావను
20 యో పండుగమా ఆరాధన కర్నూకరి యేరుషలేమా ఆయూతె ఇవ్నమా థోడుజనూ గ్రీసుమా రైతు. 21 ఇవ్నే గలిలయమా బేత్సయిదను హుయుతె చెంద్యు హుయు ఫిలిప్పుకన ఆయిన్‍ “ఖాయాబ్‍” హమే యేసున దేఖ్నూకరి ఇవ్నేతి బోల్యు.
22 ఫిలిప్పునే ఆయిన్‍ అంద్రెయతి బోల్యూ, తెదె అంద్రెయబి ఫిలిప్పునే ఆయిన్‍ యేసుతి బోల్యా. 23 అనటెకేస్‍ యేసు ఇవ్నేతి అంబోల్యొ అద్మినఛియ్యో మహిమపొందనుతూతె వక్హత్‍ ఆయ్రూస్‍ 24 ఘౌను బింజోళ జమిన్‍ప్పర్‍ పఢీన్‍ నామర్యూతొ ఆ ఎక్కాస్‍హుయిన్‍ ర్హైజాసె ఆ మర్యూతొ తెదె ఘణూ పాయిదోనా దిసే ఖాఛితంతి బోలుకరుస్‍ 25 ఇను జాన్న ఫ్యార్‍కరవాలో ఇన గమాయ్‍లిసే, ఆ ములక్మా ఇన జాన్నా దూషణకరవాలో నిత్యజీవంనటెకె ఇన బఛ్చాయ్‍లిసేకరి తుమారితి ఖాష్చితి బోలుకరూస్‍ 26 ఏక్జనో మన ప్రచార్‍ కరుకురతెదె మారకెడె ఆవ్ను తెదె మే కెజ్గా రవుస్‍కి మార సేవకుడ్‍బి ర్హాసె, ఏక్జనొ మనసేవకర్యొతొ మార భా ఇన ఘనపర్చాసె.
యేసు మరణ్ బారెమా బోలను
27 హంకె మార జాన్‍ గబ్రాతు ర్హంకరస్‍ మే సాత్‍బోల్లీస్? భా ఆ వఖాత్‍ నాఆవునుతింమ్‍ మన బఛ్చాడ్‍ “హుయుతోబి అనహఃజేస్ మే ఆ వఖాత్‍నా ఆయోతె, 28 భా తారు నామ్నా మహిమపరచిలాకరి బోల్యొ” ఎత్రాస్మా మే ఇన మహిమపరిచోతొ బుజూ మహిమ పరిచిస్కరి ఆకాష్మతూ ఏక్ ఆవాజ్‍ ఆయూ.
29 అనహాఃజె ఎజ్గా ఉబ్రీన్‍ ఖాంజుతె అద్మిఖారు ఇజ్లీకరి బోల్యు. బుజు థోడుజను “దేవ్నుదూత ఏక్జనొ ఇనేతి వాతె బోల్యుకరి” బోల్యు.
30 అనటేకె యేసు బోల్యొ ఆ అవాజ్‍ మారటేకె ఆయుకొయిని, తుమారటెకేస్‍ ఆయూ. 31 హంకె ఆ ములక్‍నా న్యావ్‍హుంకరస్‍ తెదె ఆ ములక్‍ను అధికారివాలొ భాదర్‍ దక్లాయ్‍జాసె 32 “మే ఆ జమిన్‍మతో ఉప్పర్‍ గయ్యొతెదె అద్మిఖారవనా మారఖాందె ధపాయ్‍లీస్‍కరి” బోల్యొ. 33 తెదె ఇనే కిమ్నితర మరణ్న పొందుకరస్కి, సూచించిన్‍ యో ఆవాత్‍ బోల్యొ. 34 అద్మిన గళ్లో, కెదేబి ర్హాసేకరి ధర్మషాస్ర్తంమా బోలను హఃమ్‍జ్యా. అద్మినఛియ్యో ఉప్పర్‍ పడయ్‍జాసెకరి తూ బోలుకరతె సంగతి సాత్‍? అద్మినఛియ్యో ఇనే కోన్కరి యో పుఛ్చాయో.
35 అనటెకె యేసు బోల్యొ, బుజూ థోడుధన్‍ ఉజాళు తుమార మద్యమా ర్హాసే రాత్‍ తుమారప్పర్‍ కమ్మినాఖకొయినితింమ్‍ తుమ్న ఉజాలు రయ్యూతెదేస్‍ ఛాలో రాత్‍మా ఛాలవాలొ యో కెజ్గా జంకరస్‍కీ మాలంకరకొయిని. 36 తుమ్న ఉజాలు సంబందహుయుతింమ్‍ తుమ్న ఉజాలురయ్యూతెదేస్‍ ఉజాలుమా విష్వాస్‍రాకొకరి ఇవ్నేతి బోల్యొ.
విష్వాస్‍ కొయింతె అద్మియే
37 యేసు ఆ వాత్‍బోలీన్‍ జైయిన్‍ ఇవ్నా దెఖ్కావకొయినీతింమ్‍ లపీన్‍రవ్వామా, యో ఇవ్నహఃమే ఎత్రూ సూచక క్రియల్‍ కర్యొతోబి ఇవ్నేఇనా విష్వాస్నా రాక్యాకొయిని.
38 ప్రభూ, హమారు సమాచార్‍నా నమ్మవాలో యోకోన్‍?
ప్రభూవును, కువ్వత్‍ కినా బయల్‍పర్చబడూ?
కరి ప్రవక్తహుయోతె యెషయా
బోల్యొతె వచన్‍ నెరవేర్చునుతింమ్‍ అమ్‍ హుయు.
39 అనహాఃజె ఇవ్నే నమ్యకొయిని, సానకతో ఇవ్నే ఢోలాతి దేఖిన్‍ దిల్మా గ్రహించీన్‍ మనస్సున బద్లాలీన్‍ దేవ్ను బాజు ఫారిన్‍ దేక్యాహోత్తొ స్వస్థతబడ్నుతింమ్‍
40 యో ఇవ్నా ఢోలనా
అంధారు కరీన్‍ ఇవ్న దిల్నా
కఠినంకర్లిదు కరి యెషయా
అజేక్ జోగొమ బోల్యొ.
41 యెషయానె ఇను మహిమన దేక్యోకరి ఇన గూర్చీన్ ఆ వాతె బోల్యొ.
42 ఇను అధికార్‍మాబీ కెత్రూకిజణు ఇనప్పర్‍ విస్వాష్‍న రాక్యు పన్కి, న్యావ్‍కరను జోగొ తూ నఖాడిదేస్కికరి పరిసయ్యుల్‍న ఢరీన్‍ ఇవ్నే ఒప్యుకొయిని. 43 ఇవ్నే దేవ్న్కంతూ ఆవతె మహిమతీబి అద్మికంతు ఆవతె మహిమనస్‍ జాఖాత్‍ ఫ్యార్‍కరుయుతె.
యేసును వాతెను భన్తీ న్యావ్‍
44 తెదె యేసు గట్ట్ తి చిక్రీన్‍ అమ్‍బోల్యొ, మారప్పర్‍ విష్వాస్‍నరాఖవాలొ మారమ ఖాహే మన మొక్లోతె ఇనస్‍ప్పర్‍ విష్వాస్‍ రాఖుకరాస్‍ 45 మన దేఖవాలొ మన మొక్లొతెయినస్‍ దేకుకరస్‍ 46 మారమ విస్వాస్‍నరాఖవాలొ హర్యేక్‍జణు అంధారమా ఉబ్రిన్‍ నార్హానుతింమ్‍ మే ఆ ములక్‍మా ఉజాళుహుయిన్‍ ఆయ్‍ర్హోస్‍
47 కోన్బి మారివాతెన హాఃమ్జీన్‍ ఇన నాపాటించతోతెదె మే ఇన న్యావ్‍ తిర్చీస్‍ కొయిని మే ఆ ములక్మా న్వావ్‍ తీర్చన ఆయోకొయిని పన్కి ములక్‍నా బఛ్చావనటెకేస్‍ ఆయోతొ 48 మన దక్లినాఖీన్‍ మారు వాతేన అంగీకరించకొయింతె ఇవ్నా న్యావ్‍ తీర్చీన ఏక్జనో ఛా మే బోల్యొతె వాతెస్ ఆఖరిధన్‍మా ఇనా న్యావ్‍ తీర్చే.
49 కింమ్‍కతో మారు మేస్‍ వాతెకోబోలుకరుని; మే సాత్‍బోలునుకి సాణి వాతెబోలునుకి ఇనగూర్చీ మన మొక్లోతె భాస్‍ మనజ్ఞనా దిరాక్యోస్‍ 50 బుజు ఇను ఆజ్ఞ నిత్యజీవంకరి మన మాలం. అనటేకే మే బోలుతె సంగతుల్ భా మారేతి బోల్యొ తిమ్మస్‍ బోలుకరూస్‍కరిబోల్యు.